Han inntrådte som 19-åring i fransiskanerordenen, i 1723. Han fikk der ordensnavnet «Lorenzo». Mellom 1724 og 1728 levde han i forskjellige ordenshus i Pesaro, Recanati og Fano, og studerte der fremfor alt teologi. Deretter fortsatte han sine studier 1728-31 ved det romerske kollegium S. Bonaventura under ledelse av Antonio Lucci, den senere biskop av Bovino, og tok doktorgraden i teologi i 1731. Trolig ble han på denne tiden presteviet.